ครม.ไฟเขียว กลุ่ม “ไอซีบี แอนด์ จี ตากฯ” รับสิทธิพัฒนาเขตเศรษฐกิจพิเศษ
ครม.ไฟเขียว กลุ่ม "ไอซีบี แอนด์ จี ตากฯ" รับสิทธิพัฒนาเขตเศรษฐกิจพิเศษ
ครม.ไฟเขียว กลุ่ม "ไอซีบี แอนด์ จี ตากฯ" รับสิทธิพัฒนาเขตเศรษฐกิจพิเศษ
4 มี.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) ได้เห็นชอบผลการพิจารณาคัดเลือกผู้ลงทุนในพื้นที่เขตพัฒนาเศรษฐกิจพิเศษ จ.ตาก ของคณะทำงานสรรหา คัดเลือก และเจรจาผู้ลงทุนในพื้นที่เขตพัฒนาเศรษฐกิจพิเศษ ที่มีนายยุทธนา หยิมการุณ อธิบดีกรมธนารักษ์เป็นประธาน โดยคัดเลือกให้กิจการร่วมค้าไอซีบี แอนด์ จี ตาก อินดัสเตรียล พาร์ค เป็นผู้ที่ได้รับสิทธิพัฒนาพื้นที่ในเขตพัฒนาเศรษฐกิจพิเศษตาก
ทั้งนี้ โครงการดังกล่าวจะเป็นการจัดสรรพื้นที่ให้เช่าในพื้นที่เขตพัฒนาเศรษฐกิจพิเศษตาก ในระยะเวลา 50 ปี ซึ่งกิจการร่วมค้าดังกล่าวจะเป็นผู้พัฒนาโครงสร้างพื้นฐาน มูลค่าโครงการรวมทั้งหมด 830 ล้านบาท แบ่งการพัฒนาพื้นที่เป็น 3 กลุ่ม ดังนี้
พื้นที่อุตสาหกรรม 610 ไร่ คิดเป็น 57% ของพื้นที่โครงการทั้งหมด โดยจะมีการลงทุนในอุตสาหกรรมประเภทเครื่องแต่งกาย เครื่องประดับ อาหาร เกษตรแปรรูป โลจิสติกส์ และคลังสินค้า
พื้นที่ส่วนกลาง 87 ไร่ คิดเป็น 8% ของพื้นที่โครงการทั้งหมด จะใช้เป็นพื้นที่สำนักงาน บริษัทต่างๆ หน่วยราชการ และศูนย์การค้าชายแดน
พื้นที่สีเขียว 370 ไร่ คิดเป็น 35% ของพื้นที่โครงการทั้งหมด จะใช้เป็นพื้นที่ศูนย์การเรียนรู้ สวนสาธารณะ และโครงข่ายถนน
“บริษัทดังกล่าวได้รับคะแนน 89.25 คะแนน จากคะแนนเต็ม 100 และได้เสนอผลประโยชน์ตอบแทน ที่เป็นค่าธรรมเนียมจัดให้เช่าที่มอบให้แก่ทางราชการ 321 ล้านบาท ซึ่งสูงกว่าค่าธรรมเนียมขั้นต่ำที่ทางราชการกำหนดไว้ที่ 266.89 ล้านบาท/ 50 ปี รวมทั้งจะชำระค่าเช่าที่ราชพัสดุ 36,000 บาท/ไร่/ปี และปรับปรุงอัตราค่าเช่า 15% ทุกๆ 5 ปี” โฆษกประจำสำนักนายกรัฐมนตรี ระบุ